**ΕΠΙΚΑΙΡΟΠΟΙΗΣΗ ΚΑΝΟΝΙΣΜΟΥ ΠΡΑΚΤΙΚΗΣ ΑΣΚΗΣΗΣ ΓΙΑ ΤΟ ΕΑΡΙΝΟ ΕΞΑΜΗΝΟ (ΑΚΑΔΗΜΑΙΚΟ ΕΤΟΣ 2022-2023)**

**ΤΜΗΜΑΤΟΣ ΝΟΣΗΛΕΥΤΙΚΗΣ ΠΑΝΕΠΙΣΤΗΜΙΟΥ ΠΕΛΟΠΟΝΝΗΣΟΥ**

Τα μέλη της Συνέλευσης του Τμήματος Νοσηλευτικής ενημερώνονται από τον Τμηματικό Υπεύθυνο για την Πρακτική Άσκηση, Επίκουρο Καθηγητή Δημήτριο Παπαγεωργίου, σχετικά με την επικαιροποίηση του κανονισμού Πρακτικής Άσκησης του Τμήματος για το τρέχον εξάμηνο. Κατόπιν διαλογικής συζήτησης, ομόφωνα αποφασίζονται τα κάτωθι:

**Άρθρο 1: Γενικές Αρχές**

Η Πρακτική Άσκηση (ΠΑ) στο Τμήμα Νοσηλευτικής αποτελεί θεσμοθετημένο εκπαιδευτικό έργο, το οποίο αντιστοιχεί σε μάθημα προαιρετικό 6ου και 8ου εξαμήνου του προγράμματος σπουδών, με κωδικό μαθήματος στον οδηγό σπουδών 16706/16806. Η χρονική διάρκεια της ΠΑ στο Τμήμα Νοσηλευτικής είναι 2 μήνες και όπως περιγράφεται παρακάτω αντιστοιχούν 8 ECTS και συμπεριλαμβάνεται στο Παράρτημα του Πτυχίου, σύμφωνα με τα όσα αναφέρονται στον Οδηγό Σπουδών του Τμήματος Νοσηλευτικής. Η ΠΑ δίνει την ευκαιρία στους φοιτητές να έρθουν σε άμεση επαφή με την αγορά εργασίας και να εφαρμόσουν στην πράξη τις γνώσεις και δεξιότητες που έχουν αποκτήσει στη διάρκεια των σπουδών τους, αποκτώντας ταυτόχρονα νέες γνώσεις και δεξιότητες. Ο φοιτητής απασχολείται από Φορέα Υποδοχής (Νοσοκομείο, ΚΥ, ή άλλες Δομές Υγείας) σε πρωινή ή σε απογευματινή βάρδια, αλλά όχι βραδινή, εκτός Σαββατοκύριακου και επισήμων αργιών.

**Άρθρο 2: Διαδικασία Προκήρυξης και Αίτησης Φοιτητών για Πρακτική Άσκηση**

* Ο Υπεύθυνος Τμήματος ανακοινώνει τον αριθμό των διαθέσιμων θέσεων Πρακτικής Άσκησης. Στην ανάρτηση της πρόσκλησης θα πρέπει να αναφέρονται ρητά ο συνολικός αριθμός των φοιτητών που θα συμμετέχουν στην πρακτική άσκηση, ο χρόνος λήξης των αιτήσεων και ο χρόνος άσκησης των ενστάσεων. Η ανακοίνωση πραγματοποιείται πριν την έναρξη της περιόδου εκπόνησης πρακτικής άσκησης, όπως προσδιορίζεται στον Οδηγό Σπουδών του Τμήματος, με επαρκές χρονικό διάστημα για την ολοκλήρωση των διαδικασιών επιλογής, ενστάσεων και συμβασιοποίησης.
* Εφόσον ο/η φοιτητής/τρία πληροί τις προϋποθέσεις του οδηγού σπουδών για την επιλογή του μαθήματος Πρακτικής Άσκησης και έχει δηλώσει το μάθημα της Πρακτικής Άσκησης στις δηλώσεις μαθημάτων, ο/η φοιτητής/τρια μπορεί να προχωρήσει σε ηλεκτρονική αίτηση για την κάλυψη μίας εκ των διαθέσιμων θέσεων.
* Οι φοιτητές θα πρέπει να κάνουν την αίτηση τους ηλεκτρονικά μέσω της πλατφόρμας πρακτικής άσκησης (<https://praktiki-new.uop.gr/>) για την πρόθεσή τους να πραγματοποιήσουν πρακτική άσκηση στους συμβεβλημένους φορείς.
* Οι φοιτητές θα πρέπει να υποβάλουν εμπρόθεσμα ηλεκτρονική αίτηση στην πλατφόρμα πρακτικής άσκησης και κατάθεση δικαιολογητικών.
* Οι φοιτητές συμπληρώνουν υπεύθυνη δήλωση μαζί με την αίτηση αναφορικά με τα σημεία που αναφέρονται στο άρθρο 9 του κανονισμού.

**Άρθρο 3: Όροι και Δικαίωμα Συμμετοχής για Πρακτική Άσκηση**

* Οι φοιτητές θα μπορούν να προέρχονται από εξάμηνα κανονικής φοίτησης, αλλά και πέραν αυτής (επί πτυχίω φοιτητές). Η Πρακτική Άσκηση προσφέρεται στο 6o ή στο 8ο εξάμηνο σπουδών του προγράμματος σπουδών.
* Οι φοιτητές δεν θα πρέπει να απασχολούνται σε οποιαδήποτε άλλη εργασία.
* Οι φοιτητές που έχουν πραγματοποιήσει παλαιότερα πρακτική άσκηση δεν έχουν δικαίωμα συμμετοχής.
* Η παρουσία των φοιτητών στη συνέντευξη είναι υποχρεωτική, αλλά δεν είναι μοριοδοτούμενη.
* Η επιλογή των φορέων γίνεται από τους ίδιους τους φοιτητές και εγκρίνεται από τον Τμηματικό Υπεύθυνο. Οι επιτυχόντες φοιτητές σε περίπτωση που δεν έχουν βρει φορέα απασχόλησης απευθύνονται στον Τμηματικό Υπεύθυνο για να τους φέρει σε επαφή με κάποιο φορέα.
* Ο φοιτητής θα πρέπει να έχει επιτύχει στα μαθήματα **Βασική Νοσηλευτική** και **Κλινική Νοσηλευτική Αξιολόγηση**.
* Απαγορεύεται η εκπόνηση της ΠΑ σε Υπηρεσίες των Ιδρυμάτων, καθώς και σε Εργαστήρια των Τμημάτων.

**Άρθρο 4: Διαδικασία Επιλογής Φοιτητών για Πρακτική Άσκηση**

**4.1 Κριτήρια Επιλογής Φοιτητών και Μοριοδότηση Κριτηρίων για Πρακτική Άσκηση**

Βασικά κριτήρια αξιολόγησης για την επιλογή των φοιτητών για πραγματοποίηση πρακτικής άσκησης αποτελούν ο **μέσος όρος βαθμολογίας, το έτος σπουδών**, και ο **αριθμός χρωστούμενων μαθημάτων,** όπως αναλυτικά περιγράφονται παρακάτω:

* **Σταθμισμένος Μέσος όρος (Σ.Μ.Ο.) των μαθημάτων** στα οποία έχει καταχωρηθεί βαθμολογία στο σύστημα φοιτητολογίου μέχρι την ημερομηνία λήξης υποβολής των αιτήσεων. Ο Σ.Μ.Ο. των μαθημάτων προκύπτει από το βαθμό κάθε μαθήματος σταθμισμένου με το φόρτο ECTS του μαθήματος. **Το κριτήριο έχει βαρύτητα 50%.**
* **Σύνολο Ακαδημαϊκών Μονάδων ECTS** που έχει συγκεντρώσει ο φοιτητής ως ποσοστό των μονάδων ECTS των Ν-1 ετών του προγράμματος σπουδών και μέγιστο βαθμό το 100, όπου Ν τα έτη σπουδών που απαιτούνται για τη λήψη πτυχίου. **Το κριτήριο έχει βαρύτητα 40%.**
* **Το έτος σπουδών του φοιτητή.** 100 μονάδες εάν ο φοιτητής βρίσκεται μέχρι το Ν έτος σπουδών και για κάθε έτος μετά το Ν χάνει 10 μονάδες. **Το κριτήριο έχει βαρύτητα 10%.**

Ειδικά για **φοιτητές που ανήκουν σε κατηγορία ΑΜΕΑ** δεν ισχύει η παραπάνω μοριοδότηση και προηγούνται στην επιλογή.

**Το πρακτικό αξιολόγησης των αιτήσεων συμμετοχής στο πρόγραμμα της ΠΑ** θα πρέπει να αναφέρει αναλυτικά τα εξής: τον τρόπο επιλογής φοιτητών, τον αριθμό θέσεων που προκηρύχθηκαν, τον αριθμό αιτήσεων που υποβλήθηκαν, τη μοριοδότηση κάθε συμμετέχοντα ανά κριτήριο επιλογής και θα υπογράφεται και από τα τρία (3) μέλη της επιτροπής αξιολόγησης.

**4.2 Ανακοίνωση Προσωρινών Αποτελεσμάτων για Πρακτική Άσκηση**

Μετά τις συνεντεύξεις και την ολοκλήρωση της αξιολόγησης των αιτήσεων ανακοινώνονται τα προσωρινά αποτελέσματα με τους επιτυχόντες για την πρακτική άσκηση στην ιστοσελίδα (<https://praktiki-new.uop.gr/>) και στην κεντρική ιστοσελίδα του Τμήματος (<http://nrs.uop.gr>), με ανάρτηση αναλυτικά των μορίων που συγκέντρωσε ο κάθε υποψήφιος.

**4.3 Δικαίωμα Ενστάσεων και Χρονικό Περιθώριο Άσκησης Ενστάσεων για Πρακτική Άσκηση**

Από την ημερομηνία που θα ανακοινωθούν τα προσωρινά αποτελέσματα για τους επιτυχόντες πρακτικής άσκησης θα δοθούν, κατόπιν σχετικής ανακοίνωσης στην ιστοσελίδα του Τμήματος και στην κεντρική ιστοσελίδα του Τμήματος, 5 ημέρες για τη δυνατότητα υποβολής ενστάσεων προς τη Γραμματεία του Τμήματος.

**4.4 Επικύρωση Αποτελεσμάτων για Πρακτική Άσκηση**

Μετά την ολοκλήρωση αξιολόγησης των πιθανών ενστάσεων από την τριμελή Επιτροπή Ενστάσεων και την τεκμηρίωση της σχετικής απόφασης, ανακοινώνονται τα οριστικά αποτελέσματα με τους επιτυχόντες για την Πρακτική Άσκηση στην ιστοσελίδα του Τμήματος.

**4.5 Ενημέρωση Ενδιαφερομένων για τη Διαδικασία Επιλογής Φοιτητών για Πρακτική Άσκηση**

Πραγματοποιείται ανάρτηση της ανωτέρω διαδικασίας κατά την πρώτη ημέρα έναρξης υποβολής των αιτήσεων ή και νωρίτερα στην ιστοσελίδα Πρακτικής Άσκησης (<https://praktiki-new.uop.gr/>) και στις ανακοινώσεις της κεντρικής ιστοσελίδας του Τμήματος (http://nrs.uop.gr). Σε περίπτωση ισοβαθμίας επιλέγεται ο φοιτητής με τον μεγαλύτερο μέσο όρο επίδοσης στα υποχρεωτικά μαθήματα.

**Άρθρο 5: Πιστωτικές Μονάδες (ECTS)**

Η Πρακτική Άσκηση ως μάθημα λαμβάνει συγκεκριμένες πιστωτικές μονάδες που αποδίδονται από το Τμήμα κατά τη σύνταξη/επικαιροποίηση του Προγράμματος Σπουδών του, σύμφωνα με τον εκτιμώμενο φόρτο εργασίας που απαιτείται για την επίτευξη των καθορισμένων μαθησιακών αποτελεσμάτων. Σε αυτή την περίπτωση, ο αριθμός των πιστωτικών μονάδων που απονέμονται στην πρακτική άσκηση θα πρέπει να συμπεριλαμβάνεται στο συνολικό αριθμό των πιστωτικών μονάδων για το συγκεκριμένο ακαδημαϊκό έτος. Η πραγματοποίηση 2 μηνών Πρακτικής Άσκησης (ΠΑ) πλήρους απασχόλησης αντιστοιχούν σε 8 πιστωτικές μονάδες (ECTS).

**Άρθρο 6: Βαθμολόγηση Μαθήματος**

Η Πρακτική Άσκηση βαθμολογείται από τον Επόπτη Καθηγητή του Τμήματος στην κλίμακα 0 έως 10.

Η πρακτική άσκηση βαθμολογείται μετά από υποχρεωτική παρουσίαση μετά τη λήξη της ΠΑ και της έκθεσης πεπραγμένων ΠΑ που συντάσσεται από τον φοιτητή, καθώς και της έκθεσης αξιολόγησης του φοιτητή που συντάσσεται από τον Φορέα Υποδοχής.

Με την ολοκλήρωση της πρακτικής άσκησης οι φοιτητές θα πρέπει να καταθέσουν κλινικό ημερολόγιο όπου θα αναφέρεται και θα καταγράφεται η κλινική τους εμπειρία. Βάσει του ημερολογίου και της αξιολόγησης της προφορικής παρουσίασης του, θα προκύπτει η βαθμολόγηση του μαθήματος. Το κλινικό ημερολόγιο θα υποβάλλεται στο πληροφοριακό σύστημα κατά τη λήξη της ΠΑ, μαζί με τα υπόλοιπα απαιτούμενα του άρθρου 8 του παρόντος Κανονισμού.

**Άρθρο 7: Δήλωση Μαθήματος**

Η πρακτική άσκηση, όπως ισχύει και με όλα τα υπόλοιπα μαθήματα του Προγράμματος Σπουδών, θα πρέπει να δηλώνεται από τους φοιτητές κατά την περίοδο των σχετικών δηλώσεων, ως μάθημα του ακαδημαϊκού εξαμήνου στο οποίο προσφέρεται.

Επισημαίνεται, ότι η δήλωση αυτή είναι αναγκαία και όχι ικανή προϋπόθεση για την έναρξη της ΠΑ.

Η επιλογή του μαθήματος στο πληροφοριακό σύστημα φοιτητολογίου από τον φοιτητή δεν συνεπάγεται και αυτόματη επιλογή του σε θέση ΠΑ.

**Άρθρο 8: Ολοκλήρωση Πρακτικής Άσκησης**

Κατά τη λήξη της ΠΑ, ο φοιτητής υποβάλλει στο πληροφοριακό σύστημα α) Βεβαίωση περάτωσης ΠΑ από τον φορέα απασχόλησης β) Έκθεση πεπραγμένων, στην οποία αναφέρονται στοιχεία, όπως το αντικείμενο της ΠΑ, η περιγραφή της εργασίας που έλαβε χώρα στη διάρκεια της πρακτικής, εάν τηρήθηκε το χρονοδιάγραμμα, οι πρόσθετες γνώσεις που αποκτήθηκαν, οι γνώσεις που αξιοποιήθηκαν, κλπ. γ) Ερωτηματολόγιο αξιολόγησης φοιτητή από το φορέα απασχόλησης δ) Ερωτηματολόγιο αξιολόγησης φορέα απασχόλησης από τον φοιτητή ε) Οποιοδήποτε άλλο έγγραφο που προβλέπεται στον Κανονισμό ΠΑ κάθε Τμήματος ή απαιτείται από το Φορέα Χρηματοδότησης.

**Άρθρο 9: Αποκλεισμός Φοιτητή/τριας ΠΑ**

Ο/Η φοιτητής/τρια δεν μπορεί να επιλέξει θέση Πρακτικής Άσκησης:

* σε φορέα όπου στοιχειοθετείται συγγένεια (Β’ βαθμού και άνω, σε ευθεία γραμμή, πλάγια γραμμή και εξ’ αγχιστείας) όπως και συζυγική σχέση με το νόμιμο εκπρόσωπο της επιχείρησης. Επίσης, σε κάθε περίπτωση συγγένειας Β’ βαθμού και άνω όπως και συζυγικής σχέσης με άλλο πρόσωπο απασχολούμενο στον φορέα – επιχείρηση, το πρόσωπο αυτό δεν μπορεί να ορισθεί ως επόπτης εκ μέρους του Συνεργαζόμενου Φορέα.
* εάν απασχολείται με εξαρτημένη σχέση εργασίας πλήρους ωραρίου.
* εάν εργάζεται ως υπάλληλος του δημοσίου τομέα (συμπεριλαμβάνονται και τα σώματα ασφαλείας).
* εάν βρίσκεται στη διάρκεια της στρατιωτικής του θητείας.
* εάν έχει καταθέσει Αίτηση Περάτωσης Σπουδών.
* εάν έχει συμμετάσχει σε άλλο πρόγραμμα Πρακτικής Άσκησης επιδοτούμενο από το ΕΣΠΑ.

https://praktiki-new.uop.gr/